“Yengiltak qiz rolini ijro etishni istamayman, chunki uni otam va aka-ukam ko‘radi”. Klip va seriallarda rollari bilan tanilayotgan Gulruh Pirnazarova bilan suhbat

Gulruh Pirnazarova boshlovchi, teatr, kino va dublyaj aktrisasi sifatida o‘zini kashf etishga intilayotgan yosh iste’dod sohibalaridan biri. U serial va filmlarda suratga tushish bilan birga O‘zbek davlat drama teatrida ham faoliyat yuritadi. Keyingi paytlarda esa uning o‘qigan she’rlari ham ijtimoiy tarmoqlarda mashhurlikka erishmoqda. “Daryo” muxbiri yosh aktrisa bilan suhbatda bo‘lib, uning ijodi haqidagi ko‘plab savollarga javob oldi.
“Tanlov sabab san’atga mehr qo‘yganman”

— Qashqadaryo viloyatining Qarshi shahrida tug‘ilib, o‘sha yerda maktabda o‘qib katta bo‘lganman. Yettinchi sinfda o‘qiyotganimda “Bahor malikasi” nomli tanlov o‘tkazilishi haqida aytishgan. Tanlov shartiga ko‘ra, unda qizlar qatnashib, g‘olib bo‘lgan ishtirokchi “Bahor malikasi” nomini qo‘lga kiritadi, deyishgan. O‘shanda men ham sinfimiz nomidan qatnashganman va matematika, pazandachilik, kasb-hunar, adabiyot va sahna ko‘rinishi kabi shartlarni bajarganman. Afsuski, ko‘p shartlardan past baho olganman. Lekin sahna ko‘rinishi sharti kelganida, o‘zim rejissorlik qilib, sinfdoshlarim bilan rol ijro qilganmiz. O‘sha sahna ko‘rinishimiz eng yuqori ball olib, qolgan baholarimning o‘rnini to‘ldirib, birinchilikni qo‘lga kiritganman. Shu voqeadan keyin san’atga bo‘lgan mehrim kuchaygan. Menda “Bu ishni uddaladim, demak iste’dodli insonman”, degan ichki intilish paydo bo‘lgan. Birinchi bo‘lib onamga aktrisa bo‘lish niyatim borligini aytganman.
“Dadam aktrisa bo‘lishimni istamagandi”

— Albatta, aktrisa bo‘laman, degan xohishim oila a’zolarimga, ayniqsa, dadamga umuman yoqmagan. Jiddiy qarshiliklar bo‘lgan. Dadam aktrisa emas, boshlovchi bo‘lishimni istardi. O‘zbekiston davlat san’at va madaniyat oliygohiga budjet asosida qabul qilinganimdan so‘ng shu yo‘nalishda o‘qishimga qarshi bo‘lishmagan. Institutda o‘qiyotgan kezlarimda “Dadamning orzusini ushaltirishim kerak”, deb ko‘p xayoldan o‘tkazardim. Odam nima haqida ko‘p o‘ylasa, hayotida o‘sha narsa sodir bo‘ladi, deb bejiz aytishmas ekan. “Hindi Show”dan taklif tushganda quvonib ketganman. Chunki bu ko‘rsatuvda nafaqat boshlovchi, balki aktrisa va raqqosa sifatida ham ishtirok etish mumkin. Bundan tashqari, ko‘rsatuvda erkinlik va rang-baranglik bor. Kelasi ko‘rsatuv qanday tartibda suratga olinishini oldindan bilmas edik.
“Teatrda Julyettaga aylandim”

— Institutni tamomlab, O‘zbekiston davlat drama teatriga ishga kirganman. Hayotimdagi unutilmas rollardan biri  Julyetta obrazini teatr sahnasida ijro etdim. Buning uchun ustozim Olimjon Salimovdan minnatdorman. Ana shu inson sabab men Julyetta rolini ijro etoldim. U inson biz yoshlarga katta maktab vazifasini o‘taydi.
Atrof muhit juda katta o‘rin tutadi. Men hali yosh ijodkorman, ko‘proq tajribali insonlar bilan ishlashni xohlayman. Chunki ulardan bilim, mahorat o‘rganaman. Ijodiy jamoaning rol o‘ynashingizda ham ta’siri katta bo‘ladi. Teatrdan ayro ijod qilishni istamayman. Chunki u tinimsiz aylanib turadigan charxpalakka o‘xshaydi. Unda ishlagan ijodkor hamisha charxlanib boraveradi.
“Ilk rolim uchun tanbeh eshitganman”

— Ilk rolimni Bekzod Haqqiyevning “Nega seni sevdim” nomli klipida ijro etganman. U paytda talaba edim. Shuning uchun ham kamera qarshisida hayajonlanganman. Syomka Jizzaxda bo‘lgani va rolim massovka bilan bog‘liq bo‘lgani uchun ham qiynalganman. Klip chiqqanidan keyin xursand bo‘lib ustozim Zamira Ahmedovaga ko‘rsatganimda “Hali kamera bilan ishlashga tayyor emassan. Bu nimasi?” deb koyib bergandi. Ustozim qattiqqo‘l va talabchan inson. O‘sha vaqtda undan biroz ranjigandim, ammo vaqt o‘tib, klipni ko‘rib bu gaplar to‘g‘ri ekanligiga takror va takror amin bo‘laman.

“Kitob yozishni istayman…”

— Aktrisalikdan avval menda kitobga bo‘lgan mehr uyg‘ongan. Bolalikdan kitob o‘qishni yaxshi ko‘rardim. Hatto 13 yoshimda o‘zim ham hayotiy roman yozaman, deb niyat qilganman. Nasib qilsa, ilk kitobimni 30 yoshimda yakunlash va chop ettirish niyatim bor. Dramaturgiyaga ham qiziqaman, kelajakda nafaqat filmlarda suratga tushish, ularning ssenariysini yozishni ham istayman.
“Yengiltak qiz rolini ijro etishni istamayman”

— Yengiltak qizlarning rolini o‘ynashni istamayman. Nasib qilsa, karyeramda bunday rollar umuman bo‘lmaydi. Bundan tashqari, diniy va milliy qadriyatlarimizga qarshi bo‘ladigan rollarni taklif etishsa ham, umuman rozi bo‘lmayman. Ikki yil avval tanish rejissorlardan biri “Sizga zo‘r rol bor? Keling, gaplashib olamiz”, dedi. Xullas u rolni tushuntirib berayotganda “Taxmina roli haqida gapirmayapsizmi?”, deganman. Chunki “Daydi qizning daftari” asarini 8-sinfda o‘qigandim. Asar juda yaxshi yozilgan, bir insonning tarbiyalanishi hayotiy voqealar bilan ochib berilgan. Ammo bu rolni ijro etishni istamasdim. Chunki uni otam, aka-ukam va yaqinlarim ko‘rishi mumkin, deb uni rad etganman. Har bir aktrisaning o‘z cheklovi bo‘ladi. Men ana shunday rollardan nari yurishga harakat qilaman. Ba’zan shunday rollarga taklif etishsa “Nahotki, meni shunday rolda ko‘roldingiz” deb rejissorlardan ranjigan paytlarim ham bo‘lgan.

“Kastingdan o‘tolmadim…”

— “Muhabbat bahori” filmida Zulfiya rolini ijro etishni juda istaganman. Chunki bolalikdan she’r o‘qishni yaxshi ko‘raman. Afsuski, ko‘rinishim sabab bu rolni o‘ynash nasib etmadi. Rosti, kastingdan o‘tmaganimni eshitib, biroz xafa bo‘lib qolgandim. Ammo niyatim xolis ekan, dublyajdagi ustozim Komil Tursunboyev meni Zulfiyaxonim roliga ovoz berishga taklif etdi. Xullas, rolni boshqa aktrisa ijro etgan bo‘lsa ham unga ovoz berganimdan va she’rlarini kadr ortida bo‘lsa-da o‘qiganimdan xursandman.
“Sakkiz farzandim bo‘lishini orzu qilaman”

— Yaqin kelajakda mehr-muhabbatga to‘la, ko‘p farzandli oila bekasi bo‘lishni orzu qilaman. Kamida sakkizta farzandim bo‘lishini istayman. Eng muhimi, turmush o‘rtog‘im Allohni taniydigan, ibodatli inson bo‘lsa bo‘ldi, qolgan kamchiliklarini esa to‘g‘irlasa bo‘ladi.
Eslatib o‘tamiz, Gulruh Pirnazarova 1995-yilning 10-oktabrida dunyoga kelgan. U oilada uch farzandning o‘rtanchasi bo‘lib, akasi va ukasi bor. U Ozod Shamsning “Voy-dod” filmi va “Iztirob” seriallarida suratga tushgan.